
PROME MINISTER TA CELEBRA SU CUMPLEAÑOS 
NA UN MANERA DIFERENTE 


Mini Expo tawata un exito grandi pa recauda fondo pa alegra 


Pasco di algun famia na Aruba 


Prome Minister Evelyn Wever-Croes, diamars dia 5 di December 
a celebra su cumpleaños un biaha mas na un manera diferente 
y hopi satisfactorio manera e ta bin ta haciendo desde cu el a 
bira Prome Minister di nos pais, semper teniendo comunidad di 
Aruba envolvi den celebracion su fecha natal. Durante e ultimo 
simannan Prome Minister a cuminsa invita pueblo di Aruba pa 
un ‘mini’ Expo di su cuadranan cu el a bin ta trahando riba nan 
den e ultimo aña cu ta yegando na su fin. E expo a hiba como 
tema: Relaha y Recarga y a wordo bishita pa un publico hopi 
grandi y hopi entusiasma. 


“Pa mas cu un aña mi a conoce un hobby nobo, y esey ta 
arte. Mi a bay dos workshop y despues mi a purba riba mi 
mes na diferente manera, y asina bira creativo. Ta algo cu 
mi mester den mi bida pa mi relaha y recarga. E ta laga mi 
desconecta un rato di e trabounan pisa cu mi tin, y di pensa 
tambe constantemente riba trabou. E ta tambe ora bo crea 
algo bunita bo ta keda contento”, Prome Minister a expresa. 


E Expo no solamente tawata pa celebra su cumpleaños cu 
pueblo di Aruba, pero principalmente pa haci un recaudacion 


pa famianan den necesidad. Durante e Expo tabata tin 69 obra, 
di cual algun a wordo regala na algun persona durante aña 
kendenan a coopera pa expone nan den e Expo. E otronan, 
mayoria a wordo bendi e anochi aki pa recauda fondo pa 
esnan cu tin mas mester di dje den e temporada aki di dianan 
di fiesta. 


“E luna di December ta trece cu ne hopi gasto, y nos ta 
consciente cu tin hopi famia cu ta pasando duro. P'esey mi a 
pensa pa recauda fondo pa asina por regala algun di nan un 
macutu cu comestibel pa asina alegra nan Pasco un poco”, 
Prome Minister a expresa. 


Prome Minister ta encurasha tur ciudadano pa tuma tempo den 
e drukte di bida diario y haci un hobby pa Relaha y Recarga 
pa asina sigui cu trabounan cu mas animo ainda. “Arte ta un 
forma pa relaha y pa traha cu creatividad, e ta yuda tambe pa 
mira cosnan di diferente manera. Mi ta recomenda tur hende 
pa purba un hobby, y si bo no sa ki hobby, arte ta un cu sigur mi 
ta recomenda, Prome Minister Evelyn Wever-Croes a remarca. 

Prome Minister Evelyn Wever-Croes: 

Diaranson mainta, a tuma luga na Marinierskazerne, entrega 
di e certificadonan na e 11 damanan cu a completa e trayecto 
di Formacion Social, Social Vormings Traject (SVT). Prome 
Minister Evelyn Wever-Croes tabata presente na e graduacion 
aki, den nomber di Minister di Husticia Rocco Tjon, pa 
dirigi palabra na e 11 damanan, y alabes haci entrega di e 
certificadonan. Durante su discurso, Prome Minister a expresa 
di ta hopi orguyoso di e damanan aki, pa nan compromiso, 
dedicacion y sacrificio demostra a lo largo di nan arduo 
caminda di formacion. 


Prome Minister a indica cu e dia aki, ta un testimonio di 
e determinacion, fortalesa y e curashi cu ta caracterisa e 
damanan di Formacion Social/ SVT2, kendenan a supera 
desafionan y a alcansa metanan extraordinario. Mescos cu nan 
predecesornan di SVT1, nan a demostra cu e genero no ta un 
barera pa alcansa exito den un trayecto militar, y cu igualdad 
di oportunidadnan ta fundamental pa construi un Aruba fuerte 
y resiliente. 


Desde 21 di Augustus 2023, e damanan aki a pasa den 4 luna 
di formacion semi militar riguroso. Durante e lunanan aki, nan 
a haña formacion den disciplina, structura, traha den team y 
traha riba nan metanan personal. Tambe, pa prome biaha nan 
a participa cu varios training na Corsou, y a haci e "zwem 4 
daagse", y a obtene nan medaya. Cada un di nan a demostra 
un compromiso excepcional cu balornan fundamental di honor, 
cu ta principionan cu sigur nan lo hiba cu nan unda cu nan bay. 


"Mi ta gradici tur e familiarnan y ser kerinan di e damanan aki, 
pa nan apoyo incondicional a lo largo di e biahe aki. Gobierno 
ta reconoce cu tras di cada dama di Formacion Social tin henter 
un red di persona cu ta brinda amor, comprension y aliento na 
momentonan difícil. E logro aki ta di cada un di boso mesun 
hopi cu e ta di nan. Mi ta gradici tambe e team di Formacion 
Social cu ta consisti di Arumil y Bureau Sociale Vorming, y e 
team di Corsou pa nan colaboracion y bunita contribucion. 


Finalmente, mi ta felicita cada un di e damanan di Formacion 
Social 2/ SVT2 cu a gradua. Boso ta testimonio bibo di 
diversidad y capacidad di superacion. Cu e dia aki marca e 
comienso di un aventura yena cu exito. Nos ta ansioso pa 
presencia boso contribucion na e bienestar di nos isla", Prome 
Minister a expresa. 

ARUBA TABATA SEDE PA E EXPERTONAN DI CARIBE 
TRATA INTEGRIDAD FINANCIERO DEN NOS REGION 


DEN E 57 REUNION PLENARIO DI CFATF 
E aña nos dilanti Aruba lo lidera CFATF 


Siman pasa Aruba tabata sede pa e expertonan 
di Caribe discuti integridad financiero den nos 
region den e 57 Reunion Plenario di Caribbean 
Financial Accion Task Force (CFATF.) Un total di 
279 delegado di 29 Pais miembro di CFATF tabata 
na Aruba pa e reunionnan cu a tuma luga na Hilton 
Hotel di diadomingo 25 di november te cu diabierna 
1 di december. E Plenario di CFATF a conta tambe 
cu representantenan di Canada, Estados Unidos, 
Mexico, Spaña y Reino Uni. Aruba a yama bon 
bini tambe na oficialnan di e organisacion global 
Financial Accion Task Force (FATF), entre nan, 
sr. Jeremy Weil cu ta Vice Presidente di FATF, 
y tambe di ehecitivonan di IMF, Banco Mundial, 
Unidad Regional di Recuperashon di Activo y 
Caricom IMPACS, como observadornan di e 
reunionnan plenario di CFATF. Di Aruba a participa 
un delegacion di 19 funcionario di, entre otro, Banco Central, 
Financial Intelligence Unit di Aruba y Ministerio Publico. 


CFATF tin dos reunion plenario pa aña pa discuti, entre otro, 
e status di varios proyecto cu ta wordo ehecuta pa diferente 
grupo di trabou, y pa duna miembronan un update tocante e 
desaroyonan mas recien relaciona na e recomendacionnan di 
FATF pa preveni y combati labamento di placa, financiamento 
di terorismo y profileracion di arma di destruccion masivo. 
Dos punto di agenda principal cu a wordo trata na e reunion 
plenario na Aruba, tabata e raportnan final di Evaluacion Mutuo 
di British Virgin Islands y di Saint Vincent and The Grenadines. 
Tur dos raport a wordo aproba pa e reunion plenario di CFATF. 


E reunionnan na Aruba a wordo lidera pa e actual presidente 
di CFATF cu ta Procurador General di Cayman Islands, Sr. 
Samuel Bulgin. Aruba ta e vice-presidente di CFATF y e 
Director di Financial Intelligence Unit (FIU) di Aruba, drs. 


custumber cu e pais cu ta tuma e presidencia di e organisacion 
pa e aña siguiente semper ta anfitrion di e reunionnan den 
luna di november. Pa e motibo aki tambe Aruba tabata cede 
di e reunion Plenario di CFAFT ya cu proximamente sr. Angelo 
Brete lo fungi como presidente di CFATF. 


Enbista di e topiconan cu a wordo trata, tur e reunionan 
tabata accesibel solamente pa miembronan di CFATF y nan 
invitadonan. Asina mes Gobierno di Aruba a percura pa e 
participantenan por a goza di e hospitalidad di nos Pais. 
Minister di Husticia di Aruba a ofrece un recepcion pa yama 
tur delegado bon bini dialuna anochi rond di e piscina di 
Hilton Hotel. Diaranson mainta, Minister President a declara 
e reunionan oficialmente habri den presencia di Gobernador 
di Aruba, funcionarionan di CFATF, hefenan di departamento 
di e Ministerio di Finansa, representantenan di sector priva y 
e delegadonan. Diaranson anochi, Minister President a ofrece 
un recepcion pa e hefenan di cada delegacion na Museo 
Archeologico di Aruba. MN 

MINISTER WEVER A DUNA PRESENTACION DI 
ASPECTONAN LEGAL DI CRYPTOCURRENCY NA 
ARUBAVERSE 2.0 


Minister di Economia, Comunicacion y Desaroyo Sostenibel, 
Sr. Geoffrey Wever, a presenta tocante e aspectonan legal di 
monedanan digital (cryptocurrency), na e evento "Arubaverse 
2.0" cu a tuma lugar na THE HUB na San Nicolas siman pasa. 


E evento, cu ta promove innovacion y desaroyo sostenibel, 
ta mira con Aruba por adopta y integra tecnologianan avansa 
manera blockchain y monedanan digital den su economia. E 
conferencia aki a enfoca riba e oportunidadnan cu monedanan 
digital por brinda pa un isla turistico y innovador manera Aruba, 
y tambe lo discuti e regulacionnan y leynan cu mester ta na 
luga pa asegura un integracion segura y eficiente. 


Arubaverse 2.0 ta representando e paso siguiente pa Aruba 


Ë  www.facebook.com/Exprodesk 

su presencia digital y su ambicion pa ta un lider regional 
den tecnologia di informacion. "Nos mester ta prepara pa e 
cambionan cu lo bini y asegura cu nos leynan y regulacionnan 
ta adecuado pa proteha nos ciudadanonan y simultaneamente 
promove crecemento economico." 


Participantenan por spera di sali cu un miho comprendimento 
di e impacto di tecnologia financiero digital y con e leynan di 
Aruba ta aplica. “E serie di tayernan di Arubaverse 2.0 ta un 
paso fundamental pa nos promove innovacion y educacion 
tecnologico basico na Aruba. Esaki ta importante pa nos por 
posiciona Aruba como un centro pa tecnologia financiero y 
sostenibilidad den e region Caribe”, minister Wever ta comenta. 

MINISTER ENDY CROES Y FUNDACION PLAN 

DI BIDA TA TRAHANDO HUNTO PA SINA NOS 

STUDIANTENAN CU TA BAY CONTINUA NAN 
ESTUDIO DEN EXTERIOR PA TIN UN BON 


MANEHO DI PRESUPUESTO 


DI BIDA 


Recientemente, Minister di Ensefiansa y Deporte Endy Croes 
a bishita Colegio Arubano, unda cu Sra. Paloma Osorio di 
Fundacion Plan di Bida a duna un presentacion di presupuesto 
na e studiantenan di havo 5 cu ta bay continua nan estudio 
den exterior. E meta di Fundacion Plan di Bida ta pa trece 
conscientisacion den comunidad di Aruba, ofrece ayudo 
y guia riba maneho di finansas. Fundacion Plan di Bida a 
siña e hobennan con pa presupuesta y biba di acuerdo nan 
presupuesto. 


Un mal maneho di presupuesto, por trece problema financiero, 
problema psicologico y problema den comportacion. E 
mandatario di Enseñansa ta trahando den colaboracion cu 
Fundacion Plan di Bida cu e proposito di siña nos studiantenan 
di Aruba cu ta bay studia den exterior pa tin un bon maneho 
di e prestamo cu nan ta ricibi pa nan estudio. Minister Endy 
Croes ta felicita Fundacion Plan di Bida pa e tremendo trabou 
cu nan ta haciendo y ta gradici nan pa yuda nos hobennan pa 
ta miho prepara pa ora nan bay leu di cas. MN 

E meta principal die torneo aki tabata pa recauda fondo pa esnan den necesidad 


Diadomingo ultimo, Minister di Enseñansa y Deporte Endy 
Croes a asisti na Lucy's Retired Surfers Restaurant pa e 
competencia di pesca mas grandi di Aruba, esta Wind Creek 
Aruba Open 2023 cu ta organisa pa Sidney Ponson Charity 
Foundation. Durante e anochi ameno aki, Minister Endy Croes 
a haci entrega di premio na e ganado. 


E pisca di mas grandi cu a pesca den e ocasion aki tabata 
un “blue marlin” di 176 kilo. E meta principal di e torneo aki 
tabata pa recauda fondo pa esnan den necesidad. Un bunita 
iniciativa di Sidney Ponson Charity Foundation, unda cu 125 
famia lo ricibi un macutu di cuminda pa e temporada di Pasco 
y Aña Nobo. Pa finalisa, Minister Endy Croes ta felicita Sr. 
Sidney Ponson y team completo cu a organisa Wind Creek 
Aruba Open 2023, alabes ta felicita tur esnan cu a participa 


den e torneo aki. | 

Mientras nos ta acercando e final di 
aña 2023, laga nos celebra e 
cualidadnan remarcabel cu ta defini 
nos como un nacion admirabel. 
Nos ta un pueblo cu compacion, 
determinacion y abilidad pa bin 
hunto den momentonan di 
necesidad. Ban drenta e Aña Nobo 
lagando e caracteristicanan 
admirabel aki sigui guia nos na 
halturanan mas grandi. 

Gobierno di Aruba ta gradici tur 
ciudadano admirabel pa nan 
esfuersonan pa progreso, union y 
compasion. 


Gobierno di Aruba ta manda 
deseonan di un Pasco yena di 
alegria y un Aña Nobo yena di 
bon promesanan. 


Noa tre wer pria 


AÑA DI UNION Y POSITIVISMO! 


